Nkan no ndzɛmba a nkyɛ yenya ahoɔdzen a ɔsom bo papaapa wɔ mu nye mframa , nsu ,ndua na biriw. Dɛm ndzɛmba yi na nkan no enyibuei reba wiadze no, wɔdze yɛɛ mfirdwuma ahorow no nyinara. Wɔdze boae ma ekuadwuma na mfir a wɔdze yɛ atam na abaɛfor ndzɛmba kɔr do yie.
Ndɛ mber yi ndzɛmba a yenya ahoɔdzen fi mu nye nsu, biriw , fango, gas na uranium. Mfe eduosia ntamu yi, dza ɔayɛ ehiadze ama nyimpa papaapa nye famu ngo. Dɛm mber yi ara so mu no, ahoɔdzen a yenya fi enyinam-nkandzea mu no akɔ sor papaapa. Dza yehu nye dɛ, biriw, famu ngo na gaas botum asa daakye osiandɛ ɔyɛ adze a sɛ yɛkɔ do dze dzi dwuma a, n’ase botum etu. Mbom sɛ yɛhwɛ hɛn esuesu yie a, ɔno enyinam-kandzea ahoɔdzen ase runntu da , osiandɛ yenya no wɔ nsu mu.
Enyinam ahoɔdzen a yenya no nsu mu no wɔfrɛ no enyinam-kandzea ahoɔdzen. Dza yenya fi nsu a wɔadan no ehubɔhubɔw no wɔfrɛ no thermal enyinam ahoɔdzen, na dza wonya fi ndzɛmba a wɔdze yɛ akodze mu no wɔfrɛ no geothermal enyinam ahoɔdzen.
Ansaana obi botum atwe enyinam-nkandzea ahoɔdzen efi nsu mu no ɔwɔ dɛ onya ndzɛmba bi ana. Ɔwɔ dɛ onya nsutir bi anaa beebi a wɔrebɛyɛ nkandzea dwuma no yɛ beebi a, nsu tɔ kɛse aber biara wɔ afe no nyinara mu. Obotum so ayɛ beebi a, esunsuan pii wɔ na ɔbɛn ama woenya nsu dze ayɛ edwuma no. Nsutsir no hia dɛ wobenya no beebi a ɔwɔ sor kakra a, obotum esian.
Nsu no duadua ndzɛmba askɛse bi a akwan deda mu dɛ dorobɛn mu, dze ahoɔdzen kɛse sian. Iyinom so gugu mfir bi do ma otwuw na wɔdze gu mfir bi do ma otwa no ho. Dɛm ntwaho yi no mu ahoɔdzen na enyinam kandzea no fi mu ba. Wonya no dɛm wie a wɔdze dua nhoma akɛse mu kokɔ mbeambea a wobehia nyinara.
Mfir a wɔdze yɛ enyinam-nkandzea ahoɔdzen ndwuma no bo yɛ dzen dodow. Mpɛn pii no, aban na ndwuma akɛse akɛse a wɔwɔ sika no na wɔbɔ mu yɛ. Ɔtɔfabi so a, aban nkotsee na ɔyɛ. Ɔnam no bo ne dzen dodow no ntsi mpɛn pii no , sɛ aban bi ridzi dɛm dwuma yi a, ɔmmfa adze kortsee nnsi n’enyi do. Ɔhwɛ dɛ obotum enya nsu no bi aboa ekuadwuma na afie so wobotum ebue edwuma bi a wobenya mfaso efi dwumadzi no mu aka ho ansaana wɔayɛ.
